Video: Joze Mourinyo “Zarya”ga qarshi o‘yinda yordamchisi bilan janjallashdi

Angliyaning “Manchester Yunayted” jamoasi bosh murabbiyi Joze Mourinyo Ukrainaning “Zarya” klubiga qarshi (1:0) Yevropa Ligasi 2-tur o‘yinida yordamchisi Jovanni Cherra bilan janjallashib ketdi. Bu haqda “iSport.ua” xabar bermoqda.

Joze Mourinyo boshchiligidagi murabbiylar shtabida Jovanni Cherra “MYu”ning bo‘lajak raqiblari videotahliliga javobgar shaxs sanaladi.
O‘yin natijasiga ko‘ra, portugaliyalik mutaxassisning yordamchisi “Zarya”ni yaxshi o‘rganmagan. Kameralar Mourinyo tribunada o‘tirgan yordamchisi Cherraning oldiga borib, u bilan baland ovozda gaplashganini suratga oldi.
Shuningdek, 53 yoshli mutaxassis maydon chetida boshqa bir yordamchisi – Ruy Faria bilan ham muloqot qildi.

Uchrashuvdan so‘ng o‘tkazilgan matbuot anjumanida Mourinyo “Zarya” oddiy jamoa emasligini, o‘yin davomida taktikasini doimiy ravishda almashtirib turganini hamda yordamchisi (Jovanni Cherra) bunga tayyor emasligini ta’kidladi.